Eduskuntaan pyrkinyt Abdirahim ”Husu” Hussein ei kertonut SDP:lle, että hänet on tuomittu rikoksista.

SDP:n kaupunginvaltuutettu Abdirahim ”Husu” Hussein jäi kiinni valehtelusta. Pete Anikari

SDP:n puoluesihteeri Antton Rönnholm sanoo, ettei puolueessa tiedetty asiasta mitään ennen keskiviikkoa ja Iltalehden uutista, jonka mukaan Husu Hussein on tuomittu kolmesta petosrikoksesta.

Vuosina 2001, 2002 ja 2006 annettujen tuomioiden mukaan Hussein erehdytti Kelaa ja Turun kaupungin sosiaalitoimea maksamaan hänelle perusteettomasti työmarkkinatukea ja toimeentulotukea yhteensä noin 10 000 euron edestä.

Rönnholmin mukaan SDP:n ehdokkaat allekirjoittivat ennen eduskuntavaaleja kaavakkeen, jossa kysyttiin, onko heidät tuomittu jostain rikoksesta.

Hussein ei kertonut SDP:n kaavakkeessa, että hänet on tuomittu rikoksista.

– Minulle olisi varmaan kerrottu, jos olisi, Rönnholm viestittää Iltalehdelle.

Rönnholmin mukaan Husseinin rikostuomiot eivät ole olleet esillä puolueen sisäisissä keskusteluissa.

Hussein pyrki eduskuntaan vuonna 2011 ja 2015 keskustan ehdokkaana, mutta vaihtoi SDP:hen vuonna 2016.

Vuoden 2017 kuntavaaleissa Hussein sai 985 ääntä ja hänet valittiin Helsingin kaupunginvaltuustoon. Kevään 2019 eduskuntavaaleissa Hussein sai 2 010 ääntä, mutta ei tullut valituksi.